
Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative pentru modificarea Legii nr. 118/1996 privind constituirea şi utilizarea fondurilor speciale ale drumurilor publice, cu care comisia noastră a fost sesizată în fond cu adresa Biroului Permanent nr. 257 din 30 septembrie 1999.

	Dan Constantinescu

PREŞEDINTE

RAPORT

asupra propunerii legislative pentru modificarea Legii nr. 118/1996 privind constituirea şi utilizarea fondurilor speciale ale drumurilor publice

In urma examinării propunerii legislative pentru modificarea Legii nr. 118/1996 privind constituirea şi utilizarea fondurilor speciale ale drumurilor publice, în şedinţa din 29 decembrie 1999, comisia a hotărât că aceasta nu poate fi acceptat şi propune Plenului respingerea pentru următoarele motive:

1. Repartizarea sumelor din Fondul special al drumurilor publice conform prevederilor Legii nr. 118/1996, republicată, a fost determinată de necesitatea completării rezervelor primite de la bugetul se stat pentru acoperirea cheltuielilor de întreţinere şi reparare a drumurilor.

De asemenea s-a avut în vedere intensitatea de trafic care se desfăşoară pe drumurile naţionale şi mai puţin pe cele de interes local.

2. În ceea ce priveşte propunerea de modificare a art. 13 din Legea nr. 118/1996, legat de “gestionarea fondului special al drumurilor publice”, precizăm că, potrivit Legii nr. 72/1996 privind finanţele publice, responsabili cu gestionarea fondurilor speciale sunt ordonatorii principali de credite, nepermiţându-se ca un fond special să fie gestionat de doi ordonatori de credite în acelaşi timp. O astfel de soluţie nu este posibilă nici potrivit Legii contabilităţii nr. 82/1991, evidenţa în contabilitate a constituirii şi utilizării unui fond special fiind posibilă numai dacă această operaţiune se realizează de către un singur gestionar de fond special.

Fondul special al drumurilor publice fiind înfiinţat la nivel naţional, ordonatorul de credite care este abilitat să-l gestioneze este Ministerul Transporturilor. Sistemul administraţiei de stat nu permite colectarea unor taxe datorate statului la nivelul unei unităţi administrativ-teritoriale (judeţ, municipiu, oraş, comună), întrucât tocmai graţie autonomiei locale şi financiare, autorităţile publice locale îşi pot stabili propriile taxe şi impozite la nivel local.

Prezentul proiect de Lege face parte din categoria legilor ordinare.

PREŞEDINTE

